Агенцијата за заштита на правото на слободен пристап до информациите од јавен карактер, врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1  од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна  Македонија“ бр.60/20), постапувајќи по Жалбата изјавена од А.Д. од Скопје, поднесена против Решенијата на  Општина Куманово, на 13.05.2026 година го донесе следното 
                                                                         Р Е Ш Е Н И Е
Жалбата изјавена од А.Д. од Скопје, поднесена против Решенијата на  Општина Куманово бр.30-4660/3 од 17.03.2025 година и бр. 30-4660/5 23.03.2026 година, заведена во архивата на Агенцијата за заштита на правото на слободен пристап до информациите од јавен карактер под бр.08-112 на 04.05.2026 година СЕ ОТФРЛА како недопуштена.
О Б Р А З Л О Ж Е Н И Е
А.Д. од Скопје, како што е наведено во Жалбата на 10.03.2026 година поднел Барање за пристап до информации од јавен карактер до Општина Куманово,  со кое побарал по е-маил да му се достави електронски запис од следната информација:
„Достава на списи и целокупна документација, особено Решение за адаптација-пренамена во деловен простор и Елаборат изготвен од страна на ПППИ “ПРОСТОР“ ДОО Куманово, а во врска со Барање ИП1 бр.23-51 од 20.01.2026 година. “.
Постапувајќи по наведеното Барање, Имателот на информации до Барателот доставил Решение бр.30-4660/3 од 17.03.2025 година, со кое Барањето на Барателот се уважува. 
Барателот на информации како што е наведено во Жалбата „поради нецелосната доставеност на документацијата“ од Имателот на информации побарал дополнување на документацијата . Имателот на информации повторно донел Решение бр. 30-4660/5 23.03.2026 година, со кое Барањето на Барателот се уважува.
Незадоволен од донесените Решенија, Барателот на информации поднел Жалба до Агенцијата, заведена со бр.08-112 на 04.05.2026 година. Во истата е наведено дека: „Јас А.Д. поднесов Барање за пристап до информации од јавен карактер до Општина Куманово...со кое беше побарана документација поврзана со конкретен предмет каде што јас сум сопственик на посебен дел-стан...“  
Постапувајќи по наведената Жалба, земајќи ги предвид сите расположливи списи по предметот, Агенцијата за заштита на правото на слободен пристап до информациите од јавен карактер истата ја отфрли како недопуштена, поради следното:
Агенцијата утврди дека Барањето на Барателот, поднесено до Општина Куманово, не претставува барање за пристап до информации од јавен карактер, туку е барање од личен интерес, односно барање од надлежност на Општината, која постапува/ла согласно своите надлежности.
Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднел барање за пристап до информации кои имаат личен карактер.  
Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.
Агенцијата за заштита на правото на слободен пристап до информациите од јавен карактер на жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер, е на физичките и правните лица да им се овозможи да го остварат правото на слободен пристап до информации од јавен карактер и обезбедат јавност и отвореност во работењето на органите, а не негова законски неоснована и несоодветна примена.
Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно погоре наведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони. 
Врз основа на сето погоре наведено, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена



	                                                                                                                    Директор,
                                                                                                                              Петар Гајдов





